Με τον Μάρκο Λιβάια να κάνει ματσάρα, η ΑΕΚ κέρδισε στο Αγρίνιο με 1-0 τον Παναιτωλικό και πλέον περιμένει την επόμενη εβδομάδα «ανεβασμένη» τον ΠΑΟΚ. Μάλιστα το τελικό σκορ την αδικεί, ενώ την ίδια στιγμή τα «καναρίνια» παραμένουν χωρίς βαθμό.

Ο Λουίς Κάστρο ξεκίνησε για τους γηπεδούχους τον Κνεντ στο τέρμα, τους Σανιά, Γιοβάνοβιτς, Μαλή, Μπάλμπι στην άμυνα από τα δεξιά προς τα αριστερά, τους Λουσέρο, Ταχάρ στο «6»-«8 Ντάλσιο στον άξονα, τους Ντίας, Αριγίμπι στα άκρα και τον Μοράρ στην κορυφή της επίθεσης.

Ο Νίκος Κωστένογλου παρέταξε 3-5-2 και πιο συγκεκριμένα είχε τον Μπάρκα κάτω από τα γκολπόστ, τους Βράνιες, Τσιγκρίνσκι, Μπακάκη στα στόπερ, τον Παουλίνιο δεξιό μπακ-χαφ, τον Λόπες αριστερό, τους Σιμόες, Κρίστιτσις στον άξονα και τον Μάνταλο πίσω από το επιθετικό δίδυμο των Λιβάια, Αλμπάνη.

Η αναμέτρηση ξεκίνησε με την ΑΕΚ να «μπαίνει» δυνατά. Πρέσαρε ψηλά, δεν επέτρεψε στον Παναιτωλικό να κρατήσει μπάλα και είχε την κατοχή. Μόλις στο 6' απείλησε για πρώτη φορά με ωραίο γυριστό του Μάνταλου, αμέσως μετά (10') με τον Αλμπάνη, ενώ ο Κνετ μπλόκαρε στο 11' την κεφαλιά του αρχηγού της και στο 18' το σουτ του Λόπες.

Στα πρώτα 20 λεπτά οι «κιτρινόμαυροι» έλεγχαν τον ρυθμό, αλλά κάπου εκεί οι γηπεδούχοι άρχισαν να ανεβάζουν στροφές. Παίζοντας ως επί το πλείστον από τα αριστερά με τον Αριγίμπι, έκαναν τις πρώτες τους επισκέψεις στα καρέ του Μπάρκα, χωρίς όμως να φτιάξουν τη μεγάλη φάση. Ωστόσο στο μαρκάρισμα του 24χρονου ακραίου υπήρχε «θέμα» και ο Βράνιες συνέκλινε κοντά στον Παουλίνιο για να τον ντουμπλάρει. Στο 42' ο πορτιέρε της Ενωσης μπλόκαρε την μπάλα στην απευθείας εκτέλεση φάουλ του Μοράρ και η εικόνα της αναμέτρησης ήταν πλέον ισορροπημένη.

Το δεύτερο μισό άρχισε όπως το πρώτο, καθώς η Ενωση μπήκε δυνατά και είχε έναν μεγάλο πρωταγωνιστή. Τον Λιβάια. Η άμυνα του Παναιτωλικού δεν μπορούσε να τον κρατήσει μακριά από τα καρέ του Κνετ και αποτελούσε μία διαρκή απειλή για τα καρέ του. Στο 52', το 57' και το 59' απώλεσε καλές ευκαιρίες, ενώ στο 62' «άγγιξε» το γκολ όταν μετά από ωραία πάσα του Μάνταλου, μπήκε στην περιοχή όμως πλάσαρε άουτ. Ενδιάμεσα (61') ο Βράνιες είδε την κεφαλιά του να περνά άουτ και η Ενωση πατούσε πολύ καλύτερα. Ο Αριγίμπι είχε «μπλοκαριστεί» και τα «καναρίνια» έδειχναν μπλοκαρισμένα.

Η υπεροχή των «κιτρινόμαυρων» μετουσιώθηκε σε ουσία στο 69', όταν ο Μάνταλος έστρωσε στον Λιβάια, εκείνος μπήκε στην αντίπαλη περιοχή, ξεμαρκαρίστηκε και με πολύ ωραίο τελείωμα, έστειλε την μπάλα στα δίχτυα των «κυανοκίτρινων». Η ανωτερότητα των φιλοξενουμένων αποτυπώνουν πια και στον πίνακα του σκορ και όσο περνούσε η ώρα, στην εξίσωσή τους έμπαινε και ο παράγοντας «διαχείριση». Ο Παναιτωλικός «γύρισε» το σύστημα σε 4-4-2, εκείνοι σε ένα πιο «καθαρό» 5-3-2 με τον Λόπες εσωτερικό (μετά την είσοδο του Χουλτ), αλλά και πάλι η μεγάλη φάση ανήκε στην ΑΕΚ. Οταν στο 86' ο Παουλίνιο βρήκε τον Λιβάια που έκανε την κεφαλιά, αλλά ο Κνετ και το οριζόντιο δοκάρι έδιωξαν σε κόρνερ.

MVP: Εννοείται ο Μάρκο Λιβάια. Ο Κροάτης στο δεύτερο μισό έκανε ματσάρα. Ξέχωρα ότι σημείωσε με πολύ όμορφο τελείωμα το μοναδικό γκολ της αναμέτρησης, ήταν μία διαρκής απειλή για τα καρέ του Παναιτωλικού.

Στο ύψος του: Στο δεύτερο μισό η ΑΕΚ ήταν πάρα πολύ καλύτερη. Ξεχώρισαν ένα «κλικ» οι Σιμόες, Μάνταλος. Ο πρώτος έκανε πάρα πολλά χιλιόμετρα, ενώ ο δεύτερος έφτιαξε το γκολ και αρκετές άλλες φάσεις (π.χ. την ευκαιρία του Λιβάια στο 62').